เลื่อนวางเครื่องอีซีดีไปปี'60
โครงการวางเครื่องอีดีซี เจอโรคเลื่อน คาดเริ่มปี 2560 หลังกระทรวงการคลังยังไม่ประกาศทีโออาร์
29 ต.ค. 2565

โครงการวางเครื่องอีดีซี เจอโรคเลื่อน คาดเริ่มปี 2560 หลังกระทรวงการคลังยังไม่ประกาศทีโออาร์
นายปรีดี ดาวฉาย กรรมการผู้จัดการ ธนาคารกสิกรไทย ในฐานะประธานสมาคมธนาคารไทย เปิดเผยว่า โครงการกระจายจุดรับบัตร หรืออีดีซี ตามนโยบายพัฒนาระบบชำระเงินแห่งชาติ (เนชั่นแนล อี-เพย์เมนต์) มีแนวโน้มจะเลื่อนกำหนดวางเครื่องอีดีซีจากภายในปี 2559 เป็นปี 2560 เนื่องจากยังคงรอหลักเกณฑ์เงื่อนไข (ทีโออาร์) จากกระทรวงการคลังว่าจะออกมาเมื่อใด ซึ่งในข้อกำหนดระบุว่า หลังจากมีการออกทีโออาร์แล้ว จะต้องใช้เวลา 1 เดือน ในการเปิดให้เอกชนเสนอเงื่อนไข
อย่างไรก็ตาม เบื้องต้นยังมีผู้ประกอบการ 2 กลุ่ม ที่จะเสนอเป็นผู้ดำเนินการวางเครื่องอีดีซี คือ กลุ่มธนาคารกรุงเทพและธนาคารกสิกรไทย และกลุ่ม 6 ธนาคาร คือ ธนาคารกรุงไทย ธนาคารไทยพาณิชย์ ธนาคารกรุงศรีอยุธยา ธนาคารธนชาต ธนาคารทหารไทย และธนาคารออมสิน โดยทั้งสองกลุ่มสามารถทำงานด้านติดตั้งเครื่องร่วมกันได้ เพื่อให้บรรลุตามเป้าหมายวางเครื่องในร้านค้าและสถานที่ราชการที่ระบุในทีโออาร์
สำหรับการจะเข้าร่วมอีดีซีพูลเป็นกลุ่มเดียวกับอีก 6 ธนาคาร หลังจากเข้าสู่การให้บริการหรือไม่นั้น ต้องขอพิจารณาก่อน เพราะยอมรับว่าธนาคารทำธุรกิจร้านค้ารับบัตรมานาน จึงมีมุมมองต่อรูปแบบธุรกิจ (บิซิเนสโมเดล) แตกต่างจากกลุ่มใหม่ หากจะรวมเป็นกลุ่มเดียวต้องหาบิซิเนสโมเดลที่ยุติธรรมกับทุกฝ่าย ส่วนอัตราค่าธรรมเนียมที่เหมาะสมยังไม่สามารถบอกได้ คงเป็นไปตามสภาพการแข่งขัน แต่ยืนยันว่าไม่มีผลกระทบกับประชาชนผู้ใช้จ่ายผ่านบัตรแน่นอน
ด้าน นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย กล่าวว่า ยังไม่เห็นธุรกิจที่ไม่ใช่ธนาคาร (นันแบงก์) เสนอตัวแข่งขันวางเครื่องอีดีซีเพิ่มเติม จากขณะนี้ที่มีธนาคาร 2 กลุ่ม เตรียมเสนอแผนการวางเครื่องอีดีซี โดยคาดว่าเมื่อวางเครื่องแล้วเสร็จ ทาง 2 ธนาคารใหญ่จะมาเข้าร่วมเป็นอีดีซีพูลเดียวกัน เพื่อเพิ่มประสิทธิภาพการใช้ทรัพยากรช่วยลดต้นทุนระบบ ส่วนเครื่องเอทีเอ็มเชื่อว่าจะปรับปรุงเป็นเอทีเอ็มพูล หลังจากที่การใช้จ่ายผ่านบัตรเดบิตแพร่หลายขึ้น
นายอารักษ์ สุธีวงศ์ รองผู้จัดการใหญ่ ผู้บริหารสูงสุดยุทธศาสตร์องค์กรและพัฒนาธุรกิจ ธนาคารไทยพาณิชย์ กล่าวว่า ต้องรอทีโออาร์ก่อนว่าจะมีกี่กลุ่มที่ได้รับการคัดเลือก เพราะการเลือก 1 กลุ่ม กับ 2 กลุ่ม รูปแบบการวางเครื่องและค่าธรรมเนียมจะแตกต่างกัน ส่วนการเชื่อมต่อระบบมีความพร้อมแล้ว โดยเครื่องจะสามารถรับบัตรเดบิตในประเทศ (โลคอลเดบิตการ์ด) ได้ทั้งไอทีเอ็มเอ็กซ์ และทีพีเอ็น